Hos JM Festtøj i Poulstrup i nærheden af Vrå har indehaver Jette Jensen i to lørdage foræret konfirmationskjoler til unge piger. Det gør hun af to årsager. For det første har hun knap 200 konfirmationskjoler på lager, som hun gerne vil af med, og for det andet håber hun at de gratis kjoler kan bringe glæde. - Fremover vil jeg ikke sælge konfirmationskjoler, men de fulgte med da jeg købte et ophørslager. Så nu tænkte jeg at give dem til nogen, der kan få glæde af dem i stedet for at smide dem alle ud, siger hun. Har det ikke godt med at smide dem ud Butikken, der kun har åbent i weekenderne, har ikke haft den store succes med at få afsat kjolerne. Sidste lørdag blev otte gratis kjoler uddelt - en enkelt til en af årets konfirmander - og i dag er der indtil videre kun uddelt én. - Folk, som skal konfirmeres nu har jo for det meste kjolerne, siger Jette Jensen. Hvorfor tror du ikke, der kommer flere kunder? - Jeg tror det hænger sammen med, at man gerne vil have en model fra 2023. Og dem har jeg ikke, svarer hun. Fremover vil hun koncentrere sig om at sælge brude- og festtøj. Så hun håber snart at kunne komme af med flere af konfirmationskjolerne. - Jeg bliver ved med at forære dem væk til jeg når et niveau, hvor jeg har det okay med bare at smide resten af kjolerne væk, siger Jette Jensen fra JM Festtøj.

Referat:
Jette bliver ved med at forære kjolerne væk, så de ikke bare skal smides ud.